Uvaženi predsjedavajući, tražim stanku od 10 minuta na temu sramotne, to jest, na temu suicida generala Praljka. Hvala.
Kolega Bulj.
Hvala lijepo gospodine predsjedniče. U ime Kluba Mosta tražim 10 minuta stanku, upravo zato što se vodimo na čelima odgovornosti, biramo riječi, a ne kao do sada šutnju. Hvala lijepo.
Dobro. Imamo stanku u trajanju od 15 minuta do 9. Oprostite kolega Glasnović, što želite?
Tražim stanku po istom pitanju, što je gospodin Pernar spomenuo.
Dobro. Imamo stanku do 9,55 sati. Nakon stanke ćemo započeti sa glasovanjem. STANKA U 9,40 SATI. [[NASTAVAK NAKON STANKE U 9,55 SATI]] Poštovane kolegice i kolege, nastavljamo sa raspravom. Prvi se javio Klub zastupnika Živog zida i SNAGA-e i poštovani kolega Ivan Pernar. Izvolite.
Hvala uvaženi predsjedavajući. Nama se sustavno godinama govori da šutimo i ne govorimo vjerojatno zato jer se polazi od pretpostavke ako ćemo poput nojeva zabijati glave u pijesak da stvarnost koja oko nas postoji zapravo ne postoji. Nakon godina šutnje više od 20 godina na površinu su isplivale da tako kažem duboke rane i na površinu je isplivalo ono što se radilo i događalo, a o čemu se na Hrvatskoj televiziji na žalost nije govorilo. Na Hrvatskoj televiziji nije se znači govorilo o onome što se događalo u Herceg Bosni tijekom rata. I Haaški sud je utvrdio a obrana nije osporavala da su se zločini nad Bošnjacima događali i ono zbog čega je politički vrh bio optužen u suštini je to što ti zločini koji su se događali nisu bili samo sporadični već je bilo sustavnog da tako kažem njihovog činjenja. I zbog toga se postavilo pitanje političke odgovornosti i Haaški sud je kao odgovorne za te zločine proglasio prvog predsjednika HDZ-a Franju Tuđmana, Gojka Šuška i njegove suradnike iz Bosne i Hercegovine. Ono što bode u oči je to što HDZ ne priznaje Haašku presudu kao istinitu i smatra da je ona odvojena od istine. Međutim u isto vrijeme ne dovodi u pitanje rad Haaškog suda, odnosno njegovu nadležnost. Ja sad ovdje želim reći kolegama iz HDZ-a i SDP-a da nije moguće prihvatiti nadležnost nekog suda, a ne prihvatiti odluke koje on donosi. Moguće je recimo ne prihvatiti sud i njegovu nadležnost, pa iz toga proizlazi da se ne prihvaćaju i njegove odluke. I stoga zaključujem da je HDZ-ovo da tako kažem neslaganje sa presudom licemjerno i neiskreno. Što se tiče samog odnosa prema generalima i općenito hrvatskim dužnosnicima svi znamo Sanaderov poznati govor sa splitske rive gdje je govorio koja to zemlja izručuje svoje generale. I upravo je on skupa sa Šeksom koji je tvorac i ove nakaradne Vlade, znači on je izručio, odnosno dao nalog da se izruče hrvatski generali u Haag. Neki će reći nije Praljak izručen on je dragovoljno otišao u Haag. Točno je. Ali zašto je otišao dragovoljno? Pa znao je i ako ne ode dragovoljno da će opet tamo završiti, znači silom, odnosno imao je izbor mrka ili batina pod navodnicima završetak je bio isti. To je Haaški sud. I na kraju krajeva, iako se u medijima stvara privid da su Bošnjaci jedine žrtve HDZ-ove politike ili pak generali poput Praljka koji je ispio otrov ogorčen cijelom situacijom velikom žrtvom HDZ-ove politike su i sami Hrvati. Znači ova presuda nije presuda Hrvatskoj, hrvatskom narodu nego jednoj politici koju je provodila jedna stranka. I ta politika je jednako okrutna bila i prema Bošnjacima tijekom rata i prema nekim drugim manjinama na žalost. Ali i prema onima koji su provodili tu politiku, a kasnije su poput potrošne robe ili stare krpe bili odbačeni i predani na milost i nemilost Haagu. Ali okrutna je prema nama Hrvatima koji sada zbog ove i ovakve politike koju HDZ provodi, monetarne, porezne, proračunske i svake druge se jednostavno nalazimo u stanju teške krize, teške ekonomske depresije i na žalost udaru, pod udarom ovrha zbog čega se stotine tisuća naših sugrađana iseljava. A poznati demograf Šterc rekao je da ovaj val iseljavanja koji se događa sada pod HDZ-om gori i veći nego što je bio onaj u doba rata, što znači da je HDZ puno opasniji za opstanak [[Upadica predsjednik: Hvala.]] i opstojnost našeg naroda od vidljivih neprijatelja izvana koje nam mediji prikazuju. Hvala.
Druga rasprava Klub zastupnika MOST-a nezavisnih lista i poštovani kolega Miro Bulj. Izvolite.
Hvala lijepa. Kolegice i kolege zastupnici, jučerašnji čin generala Praljka je krik da se govori istina o Domovinskom ratu, da se govori istina o politikama koje nisu držale do nacionalne sigurnosti, nisu branile temelje države to je Domovinski rat, nisu branili hrvatsku istinu o pobjedničkom hrvatskom vojniku. Da li je udruženi zločinački pothvat 500 tisuća ljudi koje je Hrvatska iz BiH Bošnjaka primila ovdje tijekom Domovinskog rata? Da li je zločinački pothvat gdje hrvatski vojnik spriječio da Ratko Mladić četnik koji nije odgovarao po nijednoj optužnici za zločine napravljene u Hrvatskoj za spas bihaćke enklave od koljača koji bi napravio gore nego što je u Srebrenici? Gospodo, šestorka je platila ceh hrvatske … politike, politike dodvoravanja, politike zaborava naše šestorke u Haagu. General Praljak je ovaj čin napravio kao vrisak da govorimo činjenice o Domovinskom ratu, a ne da šutimo. Iz ovoga Parlamenta kolegica Pusić je i HNS su govorili da je tamo vodi se agresorski rat. Ivo Sanader je provodio politiku Vladimira Šeksa, uhititi, locirati, uhititi, transferirati, procesuirati najistaknutije sinove koji su dali slobodu za demokratsku Republiku Hrvatsku, da bi danas ti koji prozivaju, koji su ignorirali, koji je 2008. godine generalu Praljku su njegovu knjigu o Domovinskom ratu koji je pisao mukotrpno u Haagu da dokaže istinu, tajnica Ministarstva kultura današnja ministrica je odbacila kao šund za vrijeme politike Ive Sanadera. Nismo štitili nacionalne interese, nismo štitili istinu o Domovinskom ratu dok se pljačkalo Hrvatska, dok se INA pljačka, telekomunikacije, dok se mladost hrvatska odlazila, to je poruka generala Praljka. Mi moramo govoriti istinu o Domovinskom ratu o žrtvi hrvatskoga čovjeka za opstankom na ovim prostorima i ne dozvoliti teoriju koju je haški sud zbog loših politika hrvatskih dodvorničkih, briselskim i haškim činovnicima dozvolio da se pokuša izokrenuti istina. Hrvati su i hrvatski vojnik zaslužni za BiH, tako i za Hrvatsku. Žalosno je i naš sadašnji predsjednik Sabora bio je ministar vanjskih poslova. Pitam ga javno, što je učinio za vrijeme diplomatskih odnosa za šestorku? Da li ih je posjetio? Dal je trebalo čekati 2016. godinu od 2004., 12 godina da jedan ministar ode kod hrvatskih branitelja, generala Praljka i da ga pita što treba? A ne haškom tribunalu lobistima međunarodnim i srpskim i bošnjačkim i bilo čijim da izokreću istinu. Grobovi nam to nikada neće oprostiti. Vrijeme je da se borimo za nacionalne interese, vrijeme je da u onoj čaši otrova na koju su mu natočili oni koji su locirali, identificirali i procesuirali hrvatske junake da govorimo istinu o Domovinskom ratu, gospodo iz HDZ-a, iz SDP-a poglavito mi branitelji nebitno u kojoj smo političkoj opciji. Jedino istinom, glasnom istinom, krikom generala Praljka možemo sačuvati RH i moramo sačuvati Hrvate u BiH. Zaboravili smo te ljude, taj narod koji je patio i stoljećima se još nije izborio za ravnopravnost u BiH. Gospodo [[Upadica predsjednik: Hvala.]] ne smijemo se samo posipati pepelom nego govoriti istinu i boriti se za nacionalne interese. Hvala lijepo.
Treća rasprava poštovani kolega Željko Glasnović u ime Kluba zastupnika Neovisni za Hrvatsku.
… [[Govornik nije uključen.]] i ti Pernar trojica su me zvali jučer kada si ti likovao kada je on popio otrov. Da su te našli ti ne bi sjedio ovdje danas, ne bi sjedio ovdje danas. Pola ovih nema ovdje, oni slave dan Republike, jučer je to bilo, njih nije briga o Hrvatima u BiH. A oni ljudi da nema HVO-a to moram spomenuti, pozdravljam sve bojovnike, časnike, dočasnike, vojnike HVO-a i da njih nije bilo ovdje mi ne bi sjedili ovdje, ne bi sačuvali vaše sinekure, vaše penzije itd., da nije bilo Posavine, srednje Bosne, sjeverozapadne Hercegovine, Mostara, ne bi sjedili ovdje. Hrvatska bi danas izgledala kao Cipar. Sram vas bilo i sjedite ovdje i likujete. Praljak je jučer oduzeo sebi život za svoj narod i za povijesnu istinu. … je povijesna istina jer sam bio tamo od početka sam bio tamo, a ti se smij tamo, poslije ćemo razgovarati ako imaš nešto meni reći, nemoj tamo brbljat. Dođi poslije van, vidjet ćemo se. Za povijesnu istinu prijatelju, a šta je povijesna istina? [[Upadica predsjednik: Molim vas, nemojte se prepirati. Molim vas tišina.]] za povijesnu istinu, za povijesnu istinu. A ova presuda jučer, tko sjedi u tim sudovima? Oni koji su pobili po kolonima milijune ljudi od Indokine i tko sjedi tamo? Jedan sudac iz Kine koji je de facto komunistička zemlja još, tamo gdje se ljudi ubijaju za organe. Oni nama dijele pravdu hrvatskom narodu. Nemaju moralno pravo. Šta treba sada napraviti? Oni koji su ostali tamo Hrvatska treba tražiti ekstradiciju tih ljudi jer nije isto norveški zatvor i zatvor engleski i španjolski. U Španjolskoj imate Marokanaca, sjede tamo, dođu tamo, njegov život vrijedi 15 minuta kada dođe u wc gotov je. To treba tražiti. Treba objaviti za hrvatski narod, svi oni koji su lažno svjedočili protiv hrvatske države, od Mesića na dalje, koji su lagali. I tko je ovdje pročitao knjigu, napisao je pukovnik američke vojske, zove se „Rat u srednjoj Bosni“ … [[Govornik se ne razumije.]] to je trebalo prevesti i podijeliti ovim ljudima ovdje da vide tko je koga napadao. On je pisao za nas to. Šta je radila hrvatska diplomacija? Zašto jesmo gdje jesmo danas? Ova presuda de facto, de facto je odobrila velikosrpski imperijalizam, legitimizirala taj velikosrpski imperijalizam, o tome se ne govori ovdje, ne govori se o povratku Hrvata na svoja ognjišta, 160 tisuća je otjerano samo iz Bosanske Posavine, oni se ne mogu vratiti. I šta se događa? Još se širi ta propaganda protiv hrvatskoga naroda, laže se gore a taj sud, to što se jučer dogodilo je silovanje povijesne istine iz zdravoga razuma. I šta je napravila Hrvatska država? Šta rade naši ljudi sada? Tko piše našu povijest? Šta je prevedeno na engleski i na hrvatski jezik koji će približiti taj rat općem čovjeku vani? Mi još nemamo ni jednu knjigu, nemamo ni muzej o domovinskom ratu. Mi živimo ... [[Govornik se ne razumije.]] društvu i nama pišu povijest ... [[Govornik se ne razumije.]] i drugi. Tko je predao sve dokumente Haškom sudu? Tisuće, tisuće dokumenata je predano tamo, CD-a. Ja sam došao u arhivu, predavali su se dokumenti, došao je japanski novinar iz Tokija i njemu je bila dostupna cijela arhiva domovinskog rata i onoga i sve dokumente iz HVO-a. Ako se mi ne probudimo mi možemo slobodno reći ovoj državi zbogom. I sada treba raditi taj demes control, trebamo se skupiti i ne smijemo zaboraviti te ljude, sve je rekao gospodin Bulj ovdje. Tko se brine o povratku Hrvata u BiH-a? Njih je pola nestalo, kakva je to politika. Šta je sa ovima, mi govorimo ovdje danas, tko sjedi u Saboru ovdje? Šta je sa lustracijskim zakonima? Ovo je de fato, saborski zastupnici de facto produžetak komunizma. Nikad nije provedena lustracija ovdje, nikada. Tu sjede ljudi tko ne zna tko je njih napadao ovdje. Tko je vas napadao ovdje? Tu sjede ljudi, branitelji, domovinskog rata koji ne znaju tko je njih napadao i šta radimo ovdje. Brinemo se ovdje, mi ovdje raspravljamo puno, o čemu se brinemo, filozofiramo ovdje a dobili smo državu nalik na bivšu državu.
Završili smo sa raspravama. Završili smo, molim vas kolegice i kolege. Kolegice i kolege, molim vas. Kolega Habek, molim vas, smirite se. Završili smo raspravu nakon stanki. Ali prije, evo vidim kolega Bunjac, kolega Bulj.